**Δ. Ε. Υ. Α. Λ.**

**Δημοτική Επιχείρηση Ύδρευσης – Αποχέτευσης Λιβαδειάς**

**Δημ. Γ. Περγαντά 4 – ΛΙΒΑΔΕΙΑ 321 31**

**ΑΝΑΚΟΙΝΩΣΗ ΜΟΝΩΣΗΣ ΕΝΑΝΤΙ ΠΑΓΕΤΟΥ**

Λόγω των προβλεπόμενων χαμηλών θερμοκρασιών των επόμενων ημερών, η Δ.Ε.Υ.Α.Λ ενημερώνει ότι οι καταναλωτές θα πρέπει να φροντίσουν για τη μόνωση των υδρομετρητών των ακινήτων τους. Η μόνωση των υδρομετρητών μπορεί να επιτευχθεί με την τοποθέτηση μονωτικών υλικών,ή μπορούν να χρησιμοποιηθούν εφημερίδες, παλαιά ρούχα, κ.λπ., εντός του χώρου του φρεατίου. Παρομοίως, εκτεθειμένες βρύσες και σωληνώσεις νερού ή αποχέτευσης θα πρέπει επίσης να καλυφθούν με αντίστοιχα υλικά.

Γενικότερα ισχύουν οι οδηγίες της Γενικής Γραμματείας Πολιτικής Προστασίας που αφορούν την προετοιμασία για την αντιμετώπιση παγετού στα δίκτυα ύδρευσης των κατοικιών:

• Μάθετε που βρίσκεται ο υδρομετρητής (ρολόι) του σπιτιού σας καθώς και τα σημεία όπου βρίσκονται ο κεντρικός και οι περιφερειακοί διακόπτες υδροδότησης.

• Ελέγξτε και βεβαιωθείτε ότι οι διακόπτες του δικτύου υδροδότησης ανοιγοκλείνουν και λειτουργούν ομαλά.

• Βεβαιωθείτε ότι οι εξωτερικοί σωλήνες (π.χ. ηλιακού θερμοσίφωνα, βρύσες μπαλκονιών) είναι μονωμένοι, διαφορετικά φροντίστε να μονωθούν το συντομότερο δυνατόν.  
• Απομονώστε ή καλύτερα εκκενώστε το δίκτυο του ηλιακού θερμοσίφωνα, αν πρόκειται να λείψετε για μεγάλο χρονικό διάστημα κατά τη διάρκεια του χειμώνα. Ρυθμίστε το σύστημα θέρμανσης του σπιτιού ώστε να λειτουργεί αυτόματα σε χαμηλές θερμοκρασίες.

• Κλείστε την παροχή νερού προς τον ηλιακό θερμοσίφωνα και αδειάστε το νερό από το σύστημα, αν είστε στο σπίτι κατά τη διάρκεια του παγετού και ιδιαίτερα το βράδυ, **διαφορετικά αφήστε μια βρύση να στάζει στο κύκλωμα ζεστού νερού.**

• Μην σπαταλάτε αλόγιστα νερό για να απομακρύνετε το χιόνι και τον πάγο.

• Περιορίστε τις δραστηριότητες που απαιτούν αυξημένη κατανάλωση νερού (πλυντήρια ρούχων κλπ.).

• Ενημερωθείτε αν έχει τοποθετηθεί αντιψυκτικό στον ηλιακό θερμοσίφωνα από την κατασκευάστρια εταιρία ή τον ειδικό τοποθέτησης, σε περίπτωση κλειστού κυκλώματος. Σε αντίθετη περίπτωση προμηθευτείτε το κατάλληλο αντιψυκτικό και φροντίστε για την τοποθέτησή του.

• Ελέγξτε αν υπάρχουν διαρροές στις βρύσες ή στα καζανάκια.

• Βεβαιωθείτε ότι οι υδρορροές στα μπαλκόνια και στις ταράτσες είναι καθαρές από φύλλα και σκουπίδια και λειτουργούν ομαλά.

Επιπλέον, αν παγώσουν οι κεντρικοί σωλήνες ύδρευσης:

• Κλείστε αμέσως τον κεντρικό διακόπτη παροχής νερού του σπιτιού **( προσοχή όχι του φρεατίου)** και ελέγξτε τον υδρομετρητή. Αν συνεχίζει να λειτουργεί («γράφει») τότε υπάρχει διαρροή στο δίκτυο. Κλείστε το διακόπτη της κεντρικής παροχής (στο φρεάτιο) και καλέστε υδραυλικό.

• Αν αποφασίσετε να ξεπαγώσετε τους σωλήνες, αρχίστε από το μέρος του σωλήνα κοντά στον διακόπτη ώστε η θερμοκρασιακή μεταβολή να είναι σταδιακή. Αν δεν έχετε αποτελέσματα επικοινωνήστε με έναν υδραυλικό.

• Ελέγξτε αν έχουν βραχεί ή διατρέχουν κίνδυνο οι ηλεκτρικές εγκαταστάσεις ώστε να τις απομονώσετε.

**Θυμηθείτε**

**Για να δηλώσετε οποιαδήποτε βλάβη καλέστε στο 2261026401-2**